ועדת הכספים, כנסת 24, פרוטוקול מספר 67, 2021-08-02 10:00

אלכס קושניר: בוקר טוב לכולם.

אלכס קושניר: אנחנו פותחים את ישיבת הוועדה לשבוע הזה, היום יום שני, כ"ד באב תשפ"א, 2 באוגוסט 2021.

אלכס קושניר: הנושא הראשון בסדר היום זה תקנות מס ערך מוסף (הוראת שעה), התשפ"א-2021, ארגוני הסיוע.

אלכס קושניר: חברי הכנסת, מה שאני מבקש, וזה לשיקולכם, להתקדם עם הנושא הזה, לסיים אותו ואז לקראת הדיון השני לאפשר הצעות לסדר, אם זה בסדר מבחינתכם.

קריאה: בסדר גמור.

אלכס קושניר: יופי, אם כך מצוין, אז אני אבקש מנציגי הצבא, מי נמצא כאן מהממשלה?

שי דותן: נציגי רשות המסים ונציגי מתאם הפעולות בשטחים.

אלכס קושניר: אוקיי, אז בואו נתחיל מהנציגים של מתאם הפעולות בשטחים, בבקשה, אלעד.

אלכס קושניר: תפקיד ושם לפרוטוקול, בבקשה.

אלעד גורן: אני אלעד גורן, אני ראש המחלקה האזרחית בתיאום פעולות הממשלה בשטחים.

אלעד גורן: כפי שאתם מכירים, מזה שנים, אבל בטח אחרי מבצע 'שומר החומות', המערכת הביטחונית עוסקת ללא הרף בעיצוב המציאות הביטחונית ברצועת עזה, כחלק מזה אנחנו מפעילים לא מעט מאמצים, חלקם מבצעיים, חלקם אזרחיים.

אלעד גורן: אחד המאמצים או אחת הפעולות האזרחיות שאנחנו מבצעים, שאושרה על ידי ראש הממשלה, גם הקודם וגם הנוכחי, ועל ידי שר הביטחון, זה לאפשר הכנסת דלקים לתחנת הכוח ברצועה, פעולה שתאפשר חשמל לתושבים ברצועת עזה.

אלעד גורן: הכנסת הדלקים מבוצעת על ידי הקהילה הבינלאומית שמקבלת תרומות.

אלעד גורן: מי שמבצע את ההכנסה בפועל זה האו"ם דרך סוכנות UNOPS, היא רוכשת את הדלקים מחברה ישראלית והבקשה היא להאריך את אותו פטור שהיה לה ממסים בשנה וחצי האחרונות בשנה וחצי נוספות, שהרכש יהיה ללא מסים והסוכנות תעביר את הדלקים מהחברה הישראלית לתוך רצועת עזה.

אלעד גורן: העברת הדלקים מבוצעת בצורה מפוקחת, מבוקרת, גם על ידינו, גם על ידי סוכנות האו"ם, יש לנו דיאלוג מצוין עם הסוכנות הזו, UNOPS.

אלכס קושניר: הדלק עובר בצנרת או במשאיות?

אלעד גורן: במשאיות, במכליות.

אלעד גורן: וזו הבקשה, לקבל פטור למשך שנה וחצי, לחצי שנה שנותרה פחות או יותר השנה ולשנה הבאה.

אלכס קושניר: אוקיי.

אלכס קושניר: רשות המסים.

לילי אור: בוקר טוב.

לילי אור: מה שיש לפניכם זה הוראת שעה שמתקנת את תקנות מס ערך מוסף כשהמטרה היא לאפשר מתן מע"מ בשיעור אפס על מכירה של בנזין, נפט וסולר לארגונים בינלאומיים שבעצם כבר קיבלו את האישור להוציא דלק פטור מבלו, זו רק התוספת כאן של המע"מ.

אלכס קושניר: יש ארגונים נוספים חוץ מהאו"ם?

לילי אור: כל ארגון צריך לקבל אישורים ממשרד הביטחון.

אלכס קושניר: אז נכון להיום איזה ארגונים קיבלו אישור?

לילי אור: נכון להיום יש ארגון אחד, במע"מ.

לילי אור: הוראת השעה המוצעת היא עד סוף שנת 2022 והיא זהה בניסוח שלה להוראת השעה הקודמת שפקעה לאחרונה.

שלומית ארליך: לילי, מה שפקע לאחרונה הוארך אוטומטית מכוח סעיף 38 עד ליום 6.7 ועכשיו זה יהיה לתקופה של עד יום 31 בדצמבר 22', זאת אומרת התחילה תהיה מיום הפרסום ברשומות.

לילי אור: נכון, התחילה מיום הפרסום.

אלכס קושניר: אוקיי.

אלכס קושניר: חברי הכנסת, שאלות.

ולדימיר בליאק: שתי שאלות.

ולדימיר בליאק: א', ממתי הפטור הזה קיים, מאיזה שנה, ו-ב', מה בעצם הרציונל?

אלעד גורן: הפטור קיים משנת 2019.

שלומית ארליך: בינואר 19' אישרנו את זה בפעם הראשונה.

ולדימיר בליאק: כלומר לפני כן לא היה?

אלעד גורן: לפני כן הרשות הפלסטינית היא זו שהעבירה את הדלקים לרצועת עזה.

אלעד גורן: מאחר שהרשות הפלסטינית החליטה להפסיק עם העניין הזה האו"ם נכנס לפעולה והוא זה שרוכש את הדלקים ומעביר אותם לרצועת עזה.

אלכס קושניר: עוד שאלות?

ולדימיר בליאק: מבחינת רשות המסים, מה הרציונל במתן הפטור?

שי דותן: הרציונל הוא שזה למעשה לא צריכה בישראל, כלומר אם לפני כן, ב-2019, אנחנו היינו מעבירים את התשלומים, יש לנו התחשבנות חודשית עם הרשות ואנחנו גובים את המסים ומעבירים להם.

ולדימיר בליאק: כלומר מע"מ בשיעור אפס?

שי דותן: זה לא מע"מ בשיעור אפס, זה לא צריכה.

ולדימיר בליאק: זה פטור או מע"מ בשיעור אפס?

לילי אור: אתה שואל על הצו, על התקנות המוצעות כרגע?

ולדימיר בליאק: כן.

לילי אור: מע"מ בשיעור אפס.

קריאה: זה מה שכתוב.

אלכס קושניר: לא, אבל הוא צודק, יש הבדל בין פטור לבין מע"מ בשיעור אפס.

אלכס קושניר: עוד שאלות, חברים?

אלכס קושניר: טוב, אני רק רוצה לומר כמה מילים.

אלכס קושניר: אני רוצה שנעשה הבחנה, ההבחנה הזאת קיימת כאן בתקנה, ובכל זאת אני רוצה להגיד, יש בעצם שלושה סוגים של כספים וסיוע שמועברים לרצועת עזה, זה כסף שמגיע לתשלום לפקידים, זה כסף שמגיע למשפחות נזקקות וכסף שמגיע באמצעות ארגון האו"ם בדמות הדלק, ומערכת הביטחון החליטה, תקן אותי אם אני לא מדייק, שמה שהיה הוא לא מה שיהיה בעקבות מבצע 'שומר החומות'.

אלעד גורן: בהחלט.

אלכס קושניר: ודווקא הנושא הזה של העברת הדלק מבוצע באופן מאוד מאוד מפוקח, גם על ידי מערכת הביטחון וגם על ידי ממשלת ישראל.

אלכס קושניר: בדיון הקודם שהיה כאן לפני שנה וחצי אז חבר הכנסת, היום השר עודד פורר, העלה את הסוגיה של הפיקוח ווידאו שארגונים עוינים לישראל לא ייכנסו לתוך העסקאות האלה ולא יקבלו פטורים ולכן יש פה שלושה נציגים בכירים בממשלה שאמורים לפקח על הדבר הזה, זה מנכ"ל משרד הביטחון, מנכ"ל משרד האוצר וכמובן מתאם פעולות הממשלה בשטחים.

אלכס קושניר: לכן אני חושב שהאישור הזה הוא סביר ואנחנו, כוועדת כספים, אני לפחות ממליץ כמובן להצביע בעד התקנות.

אלכס קושניר: מה שאנחנו נעשה עכשיו זה נקריא את התקנות, נסביר אותן ונעבור להצבעה.

לילי אור: תקנות מס ערך מוסף (הוראת שעה), התשפ"א-2021 בתוקף סמכותי לפי סעיפים 34(ב) ו-145 לחוק מס ערך מוסף, התשל"ו-1975, ובאישור ועדת הכספים של הכנסת אני מתקין תקנות אלה: הוראת שעה.

לילי אור: 1.

לילי אור: בתקופה שעד יום ז' בטבת התשפ"ג (31 בדצמבר 2022) יראו כאילו בתקנות מס ערך מוסף, התשל"ו-1976, בתקנה 10(ב), אחרי פסקה (2) בא:

שלומית ארליך: בעצם תקנה 10(ב) מדברת על זה שעל מכירת בנזין, נפט וסולר כמשמעותם בצו הבלו על דלק (הטלת בלו) יחול שיעור אפס אם נמכרו לאחד מאלה.

לילי אור: נכון, אנחנו בעצם מוסיפים חלופה חדשה למי ניתן למכור.

לילי אור: "(3) ארגון אשר ניתן לו פטור מבלו בהתאם לסעיף 2(5) לצו הבלו על דלק (פטור והישבון), התשס"ה-2005, ובלבד שהארגון אושר לעניין תקנת משנה זו על ידי המנהל הכללי של משרד הביטחון והמנהל הכללי של משרד האוצר ובאישור מתאם פעולות הממשלה בשטחים.

לילי אור: "

אלכס קושניר: רק שאלה אחת להבהרה, כתוב פה בתחילת הדברים שמדובר בהמלצה של מתאם פעולות הממשלה, אז זה אישור או המלצה?

לילי אור: זה יהיה באישור, לא בהמלצה.

לילי אור: בעבר התקנות נקטו במונח המלצה, זה שונה מוועדת הכספים הקודמת ואנחנו נמשיך עם הנוסח הקודם.

אלכס קושניר: אוקיי.

אלכס קושניר: יש לנו פה שלושה גורמי פיקוח, גם משרד האוצר, גם משרד הביטחון בדמות המנהלים הכלליים ומתאם פעולות הממשלה בשטחים.

ינון אזולאי: זה על המס, נכון?

לילי אור: לא.

ינון אזולאי: כן, מה לא?

ינון אזולאי: זה תקנות אישור מס ערך מוסף?

אלכס קושניר: כן, בבקשה.

אלכס קושניר: חבר הכנסת אזולאי, בוקר טוב.

ינון אזולאי: הרשימה, אני לא יודע, אני לא ראיתי אותה אתמול, של אותם אלה שמקבלים את הפטור.

לילי אור: את המע"מ בשיעור אפס?

ינון אזולאי: כן.

אלכס קושניר: יש רק ארגון אחד.

שי דותן: כרגע רק ארגון אחד.

ינון אזולאי: רק ארגון אחד?

ינון אזולאי: כי בפעם שעברה, אם אתה זוכר, היושב ראש, העלינו שיש שם כל מיני ארגונים, נראה לי שזה היה BDS ועוד כאלה ואז הייתה החלטה, הוצאנו אותם, לא הוצאנו אותם?

לילי אור: הדיון בזמנו נגע לפטור מבלו ולא למע"מ בשיעור אפס.

ינון אזולאי: ובמע"מ מי?

לילי אור: במע"מ בשיעור אפס יש ארגון אחד בלבד.

ינון אזולאי: שזה?

לילי אור: UNOPS.

ינון אזולאי: אוקיי.

ינון אזולאי: אגב, שאלה שעודד פורר שואל תמיד, ואני מצטרף לשאלה הזאת, אנחנו מקבלים את זה בתנאי לאיזה שהוא מידע על השבויים והנעדרים?

ינון אזולאי: אתה יודע?

אלכס קושניר: אנחנו דיברנו על זה מקודם ואמרנו שיש שלושה סוגים של סיוע, או שלושה סוגים של כספים שעוברים לרצועת עזה, אחד מהם זה הדלק ועוד שניים, אחד זה סיוע לפקידים או משכורות לפקידים בעזה, ושתיים, סיוע למשפחות נזקקות.

אלכס קושניר: החליטה מערכת הביטחון, גם ראש הממשלה הקודם וגם ראש הממשלה הנוכחי וגם שר הביטחון, שהמצב שהיה הוא לא מה שיהיה בעקבות 'שומר החומות', אבל הנושא הזה של הדלק הוא נושא שהוא מפוקח על ידי כל המערכות ולכן הוא יישאר ללא שינוי, בכל שאר סוגי הסיוע אני מצפה ממערכת הביטחון שכן יהיה שינוי בנושא הזה.

ינון אזולאי: למרות שאמרתם שכשהיה שר הביטחון אביגדור ליברמן הוא הוציא את זה.

אלכס קושניר: מה זה הוציא את זה?

ינון אזולאי: הוא לא הסכים לזה, אני מצטט פה את מה שעודד פורר אז הביא ואני מדבר על הפטור ממס ולא על הבלו, את צודקת, אבל מהתאריך של הפרוטוקול, זה היה ביום שני, כ"ג סיון, 15 ביוני 2020, ועודד פורר אומר שאז, אותו זמן ששר הביטחון היה אביגדור ליברמן, הוא התנגד לזה ואחר כך הוא אומר שזה לא היה אצלו, לא משנה, אבל כולכם אז התנגדתם לזה.

ינון אזולאי: סתם שאלה שלי אליך, אדוני היושב ראש, אם יש איזה שהוא שינוי מלבד קואליציה אופוזיציה שראיתם לנכון שהפעם כן להביא את זה?

אלכס קושניר: בהחלט.

אלכס קושניר: בעקבות ההערות של עודד פורר בתוך התקנות האלה שאנחנו מאשרים הוכנסו שלושה גורמי פיקוח, מנכ"ל משרד הביטחון, מנכ"ל משרד ראש הממשלה ומתאם פעולות הממשלה בשטחים, משהו שלא היה לפני כן, ולכן היות שיש שלושה גורמים, גם במערכת הביטחון וגם בצה"ל וגם במשרד האוצר, שמפקחים על הנושא הזה אז אפשר לאשר.

ינון אזולאי: ועדיין אני חושב שראוי ונכון לעשות הכול על מנת שהשבויים והנעדרים, להתנות אותם בכל דבר.

אלכס קושניר: אין ויכוח, אתה צודק.

ינון אזולאי: אני אומר לך את זה, גם אמר את זה, אמרתי לך, זה בדיוק הציטוט שלו: 'באוקטובר 2018 שר הביטחון ליברמן הורה להפסיק את העברת הדלק לרצועה, בכלל, לאו דווקא את זה, בניגוד לעמדת בכירי מערכת הביטחון, שלא יספרו סיפורים, בינואר 2019 הצבעתי נגד הבקשה הזאת'.

ינון אזולאי: זה חברך, ולכן אני אומר שאנחנו צריכים להמשיך ולעשות הכול על מנת שהשבויים והנעדרים יחזרו אלינו בהקדם האפשרי ולהתנות כל דבר אפשרי.

אלכס קושניר: קודם כל אתה צודק, אין לנו ויכוח על זה.

ינון אזולאי: אני איתך בעניין הזה, אני בטוח שגם אתה.

אלכס קושניר: לצערי הרב הממשלה הקודמת לא השכילה לעשות את זה, אני בטוח שהממשלה הזו כן תצליח.

ינון אזולאי: הלוואי, אנחנו מתפללים, בזה אנחנו נהיה תמימי דעים.

נירה שפק: רק דבר אחד, לאור ההערה שנאמרה כאן, האו"ם הוא לא ארגון שהוא יוצר בעצמו, האו"ם מוציא מכרזים שזוכים בהם והם עוברים תחת האצטלה של האו"ם ואני מבקשת להוסיף שתהיה בקרה שאנחנו נקבל, או דרך ועדת החוץ והביטחון או דרך מה שיתאים, שתהיה בקרה אחת לכמה זמן מי הם הגופים שזכו במכרז וקיבלו כדי שנראה שלא בדלת האחורית נכנס לנו.

אלעד גורן: אני יכול לענות לך, ברשותך.

אלעד גורן: מי שמבצע את הפעולה זה סוכנות של האו"ם, UNOPS, היא זו שמבצעת את ההעברה, לא קבלני משנה, זאת אומרת הסוכנות עצמה.

נירה שפק: עוד הפעם, אני רוצה לראות את כל תהליך השרשרת.

נירה שפק: מכיוון שאני מכירה את החוזים והמכרזים עם האו"ם, ברור שזה הם עושים, אנחנו יודעים שלאו"ם אין מכרות, אין לו תחנות דלק, אין לו מצבורים, גם אופניים הוא קונה, לכן - - -

אלכס קושניר: כן, אבל מי שמבצע את זה, נירה, זו חברה ישראלית.

נירה שפק: אני אומרת שאני רוצה לוודא, בסוף כשאומרים או"ם ולא מדברים על השרשרת אני מבקשת לדעת את השרשרת, זה הכול.

ינון אזולאי: היא אומרת מה השרשרת, שזה מגיע בסופו של דבר באמת ליעד של אותם חלשים, מה השרשרת, סתם, שייתן לנו באמת.

אלכס קושניר: בסדר גמור.

אלכס קושניר: טוב, אני רוצה להעלות את התקנות להצבעה.

אלכס קושניר: מי בעד התקנות?

אלכס קושניר: להרים את היד.

אלכס קושניר: מי נגד?

אלכס קושניר: מי נמנע?

אלכס קושניר: אושר.

אלכס קושניר: התקנות אושרו ונכנסות לתוקף מיום פרסומן ברשומות.

אלכס קושניר: תודה רבה.